ROZHODNUTIE RADY
zo 7. júla 2009
k existencii nadmerného deficitu v Lotyšsku
(2009/591/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 104 ods. 6,
so zreteľom na odporúčanie Komisie,
so zreteľom na pripomienky Lotyšska,
keďže:
(1)
Podľa článku 104 zmluvy členské štáty majú predchádzať nadmernému deficitu verejných financií.
(2)
Pakt stability a rastu je založený na dosiahnutí cieľa zdravých verejných financií ako prostriedku posilňovania podmienok cenovej stability a silného udržateľného rastu smerujúceho k vytváraniu pracovných miest.
(3)
V postupe pri nadmernom deficite podľa článku 104 zmluvy, objasnenom v nariadení Rady (ES) č. 1467/97 zo 7. júla 1997 o urýchľovaní a objasňovaní vykonania postupu pri nadmernom schodku (1), ktoré je súčasťou Paktu stability a rastu, sa ustanovuje prijatie rozhodnutia o existencii nadmerného deficitu. V protokole o postupe pri nadmernom deficite pripojenom k zmluve sa ustanovujú ďalšie ustanovenia týkajúce sa vykonávania postupu pri nadmernom deficite. V nariadení Rady (ES) č. 3605/93 (2) sa ustanovujú podrobné pravidlá a definície na uplatňovanie ustanovení tohto protokolu.
(4)
Cieľom reformy Paktu stability a rastu z roku 2005 bolo posilniť jeho účinnosť a hospodárske základy, ako aj zabezpečiť dlhodobú udržateľnosť verejných financií. Malo sa ňou zaistiť, aby sa vo všetkých krokoch v rámci postupu pri nadmernom deficite v plnej miere zohľadňovala najmä hospodárska a rozpočtová situácia. V tomto zmysle Pakt stability a rastu vytvára rámec na podporu vládnych politík zameraných na rýchle obnovenie zdravej rozpočtovej pozície so zreteľom na hospodársku situáciu.
(5)
V článku 104 ods. 5 zmluvy sa od Komisie vyžaduje, aby predložila Rade stanovisko, ak sa Komisia domnieva, že v členskom štáte existuje alebo môže vzniknúť nadmerný deficit. Komisia s prihliadnutím na svoju správu podľa článku 104 ods. 3 zmluvy a so zreteľom na stanovisko Hospodárskeho a finančného výboru podľa článku 104 ods. 4 zmluvy dospela k záveru, že v Lotyšsku existuje nadmerný deficit. Komisia preto 2. júla 2009 predložila Rade takéto stanovisko týkajúce sa Lotyšska (3).
(6)
V článku 104 ods. 6 zmluvy sa uvádza, že Rada by mala zvážiť všetky pripomienky, ktoré si dotknutý členský štát želá vzniesť ešte predtým, ako po celkovom posúdení rozhodne o tom, či existuje nadmerný deficit. V prípade Lotyšska toto celkové posúdenie viedlo k záverom uvedeným v tomto rozhodnutí.
(7)
Podľa oznámenia v rámci postupu pri nadmernom deficite z apríla 2009 deficit verejných financií v Lotyšsku v roku 2008 dosiahol 4,0 % HDP, čím prekročil referenčnú hodnotu 3 % HDP. Okrem toho, výška deficitu sa nepribližovala k referenčnej hodnote 3 % HDP. Prekročenie referenčnej hodnoty však možno považovať za výnimočné v zmysle zmluvy a Paktu stability a rastu. Deficit vyplynul najmä z prudkého hospodárskeho poklesu v zmysle zmluvy a Paktu stability a rastu. Podľa prognózy útvarov Komisie z jari 2009 sa predpokladá, že rast reálneho HDP v Lotyšsku v roku 2009 bude výrazne záporný a hospodársky výkon sa zníži o 13,1 % po poklese o 4,6 % v roku 2008; najnovšie ukazovatele naznačujú ešte väčšie zníženie hospodárskeho výsledku v roku 2009, rádovo vo výške 18 %.
V dôsledku toho ciele stanovené v decembri 2008 v rámci programu Spoločenstva na zlepšenie platobnej bilancie - totiž 5,3 % HDP v roku 2009, 4,9 % HDP v roku 2010 a pod 3 % v roku 2011 - sú už nereálne. Prekročenie referenčnej hodnoty sa však nemôže pokladať za dočasné. Podľa prognózy útvarov Komisie z jari a pri zohľadnení rozpočtových opatrení na rok 2009, ktoré sa zakladajú len na zmenách a doplneniach v zmenenom a doplnenom rozpočte prijatom v decembri 2008, sa predpokladalo, že deficit sa prehĺbi zo 4,0 % HDP v roku 2008 na 11,1 % HDP v roku 2009, a za predpokladu, že nedôjde k žiadnej zmene politiky, sa má v roku 2010 ďalej zhoršiť na 13,6 % HDP. Po prijatí balíka nových konsolidačných opatrení lotyšskými orgánmi v júni 2009 a takisto s prihliadnutím na opatrenia oznámené týmito orgánmi na rok 2010 a za predpokladu ich úplného vykonania môže deficit verejných financií dosiahnuť približne 10 % HDP v roku 2009, 8,5 % v roku 2010 a 6 % v roku 2011 (4). Preto hoci sa deficit z roku 2008 presahujúci referenčnú hodnotu zdá výnimočný, nebol blízko tejto hodnoty a prekročenie nemožno pokladať za dočasné. Kritérium pre deficit podľa ustanovení zmluvy preto nie je splnené.
(8)
Hrubý dlh verejných financií v roku 2008 bol vo výške 19,5 % HDP a zostával stále hlboko pod referenčnou hodnotou 60 % HDP. Predpokladá sa však, že bude mať rýchlo stúpajúci trend (podľa prognózy útvarov Komisie z jari vzrastie na 34,1 % HDP v roku 2009 a v roku 2010 na 50,1 % HDP za predpokladu úplného využitia medzinárodnej finančnej pomoci rozšírenej na Lotyšsko počas obdobia do roku 2011). S prihliadnutím na nové konsolidačné opatrenia prijaté v júni 2009 a na ďalšie plány konsolidácie, ktoré orgány uvádzajú na roky 2010 až 2012, a v závislosti od toho, či a v akej výške vláda predpokladá ďalšie zadlžovanie, pokiaľ ide o potreby stabilizácie finančného sektora, by miera hrubého zadlženia mohla v roku 2012 aj s využitím dostatočných nápravných opatrení presiahnuť hodnotu 60 %.
(9)
V súlade s ustanoveniami Paktu stability a rastu sa do úvahy zoberie vplyv plne financovaného piliera systémovej dôchodkovej reformy zavedenej lotyšskou vládou na rozpočet. Zatiaľ čo vykonanie týchto reforiem vedie k dočasnému zhoršeniu rozpočtovej pozície, dlhodobá udržateľnosť verejných financií sa viditeľne zlepšuje. Na základe odhadov útvarov Komisie celkové náklady takejto reformy vykonanej v Lotyšsku predstavujú 1,6 % HDP v roku 2008 a, v dôsledku dočasného zníženia odvodov z 8,0 % na 2,0 % v roku 2009, predstavujú -0,4 % v rokoch 2009 a 2010. Výška sociálnych odvodov prevedených do plne financovaného druhého piliera sa má podľa plánu zvýšiť v roku 2011 na 4 % a v roku 2012 na 6 %, čím sa podľa prognózy majú celkové náklady na reformu v roku 2011 zvýšiť na 0,8 a v roku 2012 na 1,2 percentuálneho bodu HDP. Podľa Paktu stability a rastu sa môžu tieto hodnoty zohľadniť na lineárne zostupnom základe počas prechodného obdobia a iba ak deficit zostane blízko referenčnej hodnoty. Keďže v roku 2008 deficit nebol blízko referenčnej hodnoty a podľa prognózy útvarov Komisie na roky 2009 a 2010 nezostane blízko referenčnej hodnoty, nemôžu sa zohľadniť náklady na dôchodkovú reformu.
(10)
Podľa článku 2 ods. 4 nariadenia (ES) č. 1467/97 môžu byť v krokoch vedúcich k rozhodnutiu Rady o existencii nadmerného deficitu podľa článku 104 ods. 6 zmluvy zohľadnené „závažné faktory“, len ak je v plnom rozsahu splnená dvojitá podmienka, že deficit zostane na úrovni blízko referenčnej hodnoty a že jeho prekročenie nad referenčnú hodnotu je dočasného charakteru. V prípade Lotyšska táto dvojitá podmienka nie je splnená. Preto sa v jednotlivých fázach vedúcich k tomuto rozhodnutiu závažné faktory nezohľadňujú.
PRIJALA TOTO ROZHODNUTIE:
Článok 1
Z celkového hodnotenia vyplýva, že v Lotyšsku existuje nadmerný deficit.
Článok 2
Toto rozhodnutie je určené Lotyšskej republike.
V Bruseli 7. júla 2009